NS se eerste minister nou baie ongewildNieu-Seeland se eerste minister, Jacinda Ardern. (Foto: Mark Mitchell/New Zealand Herald via AP) ŉ Onlangse meningspeiling dui aan dat Jacinda Ardern se gewildheid ŉ laagtepunt bereik het sedert sy in 2017 Nieu-Seeland se eerste minister geword het. Dié meningspeiling is gedoen namate kritiek op haar reaksie teenoor die Covid-19-pandemie en twyfel oor die ekonomie toeneem. Terwyl menige lande al aangekondig het dat hulle Covid-19-regulasies gaan laat vaar, bly NS se reëls en beperkings ontsaglik streng. Die 1News-Kantar-peiling is tussen 22 en 26 Januarie gedoen, met 1 000 stemgeregtigde kiesers wat deelgeneem het. Die peiling is Donderdag vrygestel en het Ardern se gradering as voorkeurpremier op 35% gestel, maar steeds gewys dat haar middel-linkse koalisieregering op koers is om die volgende verkiesing in 2023 te wen. Chris Luxon, die vyfde opposisieleier wat Ardern teëgekom het, se gradering as voorkeurpremier het met 13 punte tot 17% toegeneem. Luxon is die onlangs aangestelde leier van die konserwatiewe Nasionale Party, wat die gaping met Ardern se Arbeidersparty met vyf punte verklein het. Dié partye staan nou onderskeidelik op 32% en 40%. Ardern se gewildheid het laat in 2019 begin afneem, toe slegs 36% van stemgeregtigdes aangedui het dat hulle haar as eerste minister verkies. Die getal het egter voor die 2020-verkiesing tot ŉ rekord-63% gestyg, te danke aan wydverspreide lof vir haar sukses in die stryd teen die Covid-19-pandemie. Sedertdien het kritici haar egter daarvan beskuldig dat sy versuim het om die land se beleid vinnig genoeg aan te pas om die uitdagings van die Delta- en Omicron-variant te hanteer. Daar was ook ontevredenheid oor NS se streng grensbeleidstellings wat dit moeilik maak vir oorsese Kiwi’s om terug te keer huis toe. Ardern se aanhangers wys egter daarop dat die land slegs 52 virussterftes in ŉ bevolking van vyf miljoen mense gehad het. Die jongste meningspeiling het getoon dat 49% van die respondente pessimisties is oor die ekonomie, met net 22% wat ŉ verbetering oor die volgende 12 maande verwag. Die syfers is vrygestel nadat amptelike data getoon het dat NS se jaarlikse inflasie ŉ 30-jaar-hoogtepunt van 5,9% bereik het. Dit word hoofsaaklik deur die land se huismark aangedryf. Huispryse het in 2021 met meer as 28% gestyg, wat baie van die jong gesinne se drome om hul eie huise te besit, kelder. Dié jong gesinne vorm deel van Ardern se kernondersteuningsbasis.